text: НачалоНовиниXiaomi Mi 10 Ultra предлага 120 Hz дисплей, 120x приближение и 120 W зареждане
  Написана от nixanbal	11 август 2020
  Xiaomi Mi 10 Ultra разполага с 6.67" OLED дисплей с Full HD+ резолюция (2340х1080 пиксела), HDR10+ поддръжка, 800 нита пикова яркост и 120 Hz опреснителна честота. В дисплея е изрязана 20 МР селфи камера, а по-надолу в него е вграден и скенерът за пръстови отпечатъци.
  Основната камера на телефона е впечатляваща като характеристики, а DxOMark са я поставили на първо място в класацията си със 130 точки - по-напред дори от Huawei P40 Pro (128 точки).
  Основният сензор е 48 МР с доста сериозни размери 1/1.32" и технология за обединяване на пикселите в такива с размери 2.4 µm. Има OIS и EIS стабилизация, както и лазерен автофокус. Втората камера е 20 МР с ултраширок обхват от 128 градуса. Третата е с 48 МР сензор и перископна система за 5х оптичен и до 120х цифов зуум. Четвъртата камера е 12 МР сензор за 2х оптичен зуум.
  Флагманът се базира на чипсет Snapdragon 865 и има до 16 GB LPDDR5 RAM и 512 GB UFS 3.1 вградена памет.
  Батерията на Mi 10 Ultra е с капацитет 4500 mAh, което е съвсем ОК, но Xiaomi има доста по-солидни предложения, включително и самият Mi 10 (4780 mAh). По-интересното тук е зареждането - 120 W Mi Turbo Charge, което осигурява заряд от 0 до 41% за 5 минути или до 100% за 23 минути. Най-бързото на пазара досега. Впечатляващи са и скоростите на безжичното (50 W) и обърнатото безжично зареждане (10 W).
  Xiaomi Mi 10 Ultra излиза в Китай на 16 август на цени от около $760 до $1000 за най-напомпаната версия. Би трябвало скоро да видим и световната премиера на устройството.
  Xiaomi обяви днес и Redmi K30 Ultra, който предлага 6.77" AMOLED Full HD+ дисплей със 120 Hz опресняване, HDR 10+, 1200 нита пикова яркост и тънки рамки заради изнесената в изскачащ механизъм 20 МР селфи камера. В екрана е интегриран и скенерът за пръстови отпечатъци.
  Смартфонът се базира на чипсета MediaTek Dimensity 1000+, 6/8 GB RAM, 128/256/512 GB вградена памет и 4500 mAh батерия с 33 W бързо зареждане. Има още стерео говорители и 3.5 мм жак.
  Основната камера включва 64 МР главен сензор от Sony, 13 МР с ултраширок обхват от 119 градуса, 5 МР макро камера и 2 МР дълбочинен сензор.